Παρουσίαση αποτελεσμάτων Διαδρομής Αγάπης 2023 από τον Πρόεδρο του Συνδέσμου Ένα Όνειρο Μια Ευχή κ. Γιώργο Πενηνταέξ

ΔΙΑΔΡΟΜΗ ΑΓΑΠΗΣ 2023

Δημοσιογραφική Διάσκεψη – Κεντρικά Γραφεία ΑΗΚ, Λευκωσία

Πέμπτη, 6 Ιουλίου 2023, 11 πμ.

Ομιλία Προέδρου Παγκύπριου Συνδέσμου για παιδιά με καρκίνο και συναφείς παθήσεις «Ένα Όνειρο Μια Ευχή» κ. Γιώργου Πενηνταέξ

Κυρίες και Κύριοι,

Αγαπητοί εκπρόσωποι των ΜΜΕ,

Σας καλωσορίζουμε στη σημερινή δημοσιογραφική διάσκεψη κατά την οποία θα ανακοινώσουμε τα αποτελέσματα της Διαδρομής Αγάπης 2023.

Ο Παγκύπριος Σύνδεσμος για παιδιά με καρκίνο και συναφείς παθήσεις «Ένα Όνειρο Μια Ευχή», στα 25 και πλέον χρόνια, ανάμεσα σε πολλά άλλα, πραγματοποίησε 23 ετήσιες Διαδρομές Αγάπης.

Διαδρομές Αγάπης που κατέγραψαν χιλιάδες χιλιόμετρα, μα μέτρησαν απεριόριστη ανθρωπιά, ευαισθησία, υποστήριξη και αλληλεγγύη.

Πάντα με τον ίδιο ενθουσιασμό, με πολλή αγάπη, έγνοια και προσφορά. Με την ανιδιοτελή συμμετοχή εκατοντάδων μοτοσικλετιστών και εθελοντών στις Διαδρομές Αγάπης.

Οι σκοποί του Συνδέσμου και η φροντίδα του προς τα καρκινοπαθή παιδιά και τις οικογένειές τους, έδωσαν το έναυσμα σκέψης και προβληματισμού σε πολλούς μοτοσικλετιστές.

Μπήκαν οι σωστοί άνθρωποι σε ορθή πορεία, σε ΔΙΑΔΡΟΜΕΣ ΑΓΑΠΗΣ!

Η διοργάνωση της πορείας μοτοσικλετιστών έχει στόχο τη συλλογή χρημάτων και την ευαισθητοποίηση του κυπριακού κοινού για τα θέματα του παιδικού καρκίνου. Το 1999 πραγματοποιήθηκε η πρώτη Διαδρομή Αγάπης. Μονοήμερη τότε, με λίγες μοτοσικλέτες και λίγους μοτοσικλετιστές.

Μέλημά τους πάντα ο ορθός μοτοσικλετισμός. Παραδειγματικοί και απαιτητικοί για την ασφάλεια όλων των μοτοσικλετιστών στο δρόμο. Χρήστες του κράνους, και της ειδικής στολής.

Με την πάροδο των χρόνων και βελτιώνοντας τις διαδρομές με επιτυχία οι λέσχες από μια έγιναν 12 και η Διαδρομή από μονοήμερη σε πενθήμερη.

Η πολύ καλή προετοιμασία, η συνεργασία, ο συντονισμός, μα πάνω από όλα η προσφορά προς τα παιδιά που υποφέρουν, σε συνδυασμό με την απέραντη αγάπη του κόσμου ανέβασαν και τα οικονομικά αποτελέσματα. Η συνεισφορά των φίλων μοτοσικλετιστών ιδιαίτερα συγκινητική αφού αφήνουν τις δουλειές τους για να συμμετέχουν, καταβάλλοντας ένα μεγάλο κόστος εξόδων για τη διακίνησή τους και τη διανυκτέρευση τους σε κάποιες περιπτώσεις.

Σήμερα είμαστε στην ευχάριστη θέση να ανακοινώσουμε πως οι εισπράξεις από τη Διαδρομή Αγάπης 2023 ανήλθαν στο ποσό των €365.724,23 ενώ τα έξοδα περιορίστηκαν στις €2.775,40. Καθαρά: €362.948,83

Η περσινή Διαδρομή Αγάπης είχε καθαρά έσοδα €327.404 Φέτος υπήρξε μία αύξηση €35.544,83 που αντιστοιχεί με ποσοστό 10,86%.

Αξιοσημείωτο είναι πως οι 23 Διαδρομές Αγάπης έδωσαν στο Σύνδεσμο το συνολικό ποσό των € 3.150,591.

Σημαντικός και καθοριστικός στην επιτυχία των διαδρομών αγάπης είναι ο ρόλος όλων των μοτοσικλετιστών μέσα από τις λέσχες τους. Όλα τα μέλη στηρίζουν εθελοντικά και με ανιδιοτέλεια τις Διαδρομές Αγάπης. Ποτέ και τίποτε δεν τους σταμάτησε. Ούτε η βροχή, ούτε το χαλάζι, ούτε η ζέστη.

Δίνουν το παρών τους κάθε χρόνο με ανιδιοτέλεια και πολύ σεβασμό προς το σκοπό. Ένα σκοπό που εμείς οι εθελοντές ταχθήκαμε να υπηρετήσουμε. Μα προπάντων μαζί με τους εθελοντές και δίπλα στα καρκινοπαθή παιδιά, συνοδοιπόροι στον τιτάνιο, μακροχρόνιο και δύσκολο αγώνα της περιπέτειάς τους.

Καταφέραμε μέχρι σήμερα να απαλύνουμε τον πόνο πολλών παιδιών που πάσχουν από καρκίνο, εκπληρώνοντας τις πιο όμορφες ευχές τους. Μέχρι τώρα πραγματοποιήσαμε 874 ευχές.

Βοηθήσαμε οικονομικά τα παιδιά να βρεθούν σε κατάλληλα ιατρικά κέντρα του εξωτερικού για εξετάσεις, επεμβάσεις, μεταμόσχευση μυελού των οστών, κ.ά. Μέχρι τώρα προσφέραμε πέραν των4.435 οικονομικών βοηθειών.

Η δική τους και η δική μας Διαδρομή είναι μια Διαδρομή Αγάπης, Ανθρωπιάς, Αλτρουισμού, Εθελοντισμού, Προσφοράς, Αλληλεγγύης, Κατανόησης, Συνεργασίας.

Γι’ αυτό ευχαριστούμε θερμά τις Λέσχες:

1. Motoriders Club Larnaca
2. Λέσχη Μοτοσικλετιστών Λήδρα
3. BMW Club
4. Harley Owners Group (HOG)
5. Chopper Club Cyprus
6. Egophobia
7. Vespa
8. Hermanos
9. Free Riders
10. Harley Davidson Club
11. Avgorou Bikers
12. Island Angels

Καθορισμένες οι ώρες συνάντησης σε σχολεία, δημαρχεία, κοινότητες ….

Χωρίς τη συνεργασία με την Αστυνομία Κύπρου η τήρηση των ωραρίων και η ασφαλής διαδρομή μας δεν θα ήταν εφικτή.

Πιστή και πρόθυμη κάθε χρόνο με το ανθρώπινο πρόσωπο της δηλώνει παρούσα!!!

Ευχαριστούμε πολύ την Αστυνομία Κύπρου και ειδικά τη Διεύθυνση Τροχαίας και τους αστυνομικούς του Ειδικού Ουλαμού Μοτοσικλετιστών – ΕΟΜΟ, που γίνονται οι προστάτες άγγελοι μας!!! Κόβουν τα οχήματα στις εξόδους, βοηθούν στη γρήγορη και ασφαλή διακίνησή μας σε κυκλικούς κόμβους, φώτα τροχαίας και άλλα. Γίνονται ένα μαζί με τους εθελοντές. Προσφέρουν τις υπηρεσίες τους χωρίς να ζητούν μισθούς υπερωριών.

Σταθεροί οικονομικοί αιμοδότες, αρωγοί, συμπαραστάτες και συνοδοιπόροι είναι οι Διευθυντές και το προσωπικό των εταιρειών και οργανισμών με το ανθρώπινο πάντα πρόσωπο που μας στηρίζουν στον αγώνα κατά του παιδικού καρκίνου και συμβάλουν οικονομικά στις Διαδρομές Αγάπης.

Για αυτό ευχαριστούμε πολύ τους Χορηγούς της Διαδρομής Αγάπης:

1. ΟΠΑΠ Κύπρου Λτδ.

2. ANCORIA INSURANCE

3. Πετρολίνα

4. Alpha Bank

5. Yiakoumi & Partners Ltd

6. Unicars

7. ΑΗΚ Κύπρου, τόσο για τη χορηγία της, όσο και για τη φιλοξενία

8. MIMAP

8. Burger Kings – PIZZA HUT

9. ΡΙΚ

Ένα μεγαλύτερο ευχαριστώ και ένα ΕΥΓΕ οφείλουμε σε όλο τον κόσμο που απλόχερα, είτε από το περίσσευμα είτε από το υστέρημά του προσφέρει από καρδιάς για τα παιδιά που υποφέρουν.

Όλοι μαζί, είμαστε και παραμένουμε Συνάνθρωποι.

Ελπίζουμε…

Ονειρευόμαστε…

Ατενίζουμε το μέλλον με πίστη και αισιοδοξία…

Μαθαίνουμε από τους Μεγάλους Μαχητές της Ζωής, τα παιδιά μας που δοκιμάζονται από το καρκίνο, πως η ευτυχία βρίσκεται στα μικρά και τα όμορφα καθημερινά που συμβαίνουν γύρω μας.

Η Υγεία είναι ό,τι πολυτιμότερο έχει ο άνθρωπος. Όλα τα άλλα έπονται….

Θα διατηρήσουμε το θεσμό της Διαδρομής Αγάπης, για όσο χρειαστεί….

Όλοι εμείς οι εθελοντές, οι γονείς, τα παιδιά και το Διοικητικό Συμβούλιο του Συνδέσμου «Ένα Όνειρο Μια Ευχή» ευχαριστούμε όλους από καρδιάς. Η Διαδρομή Αγάπης μάς ένωσε όλους και η οικογένεια των εθελοντών μεγάλωσε. Ο εθελοντισμός, η προσφορά και ο αλτρουισμός είναι συνυφασμένα με τη ζωή μας.

Ο Σύνδεσμος ήδη βρίσκεται στα 25+ χρόνια παρουσίας και προσφοράς του, και θέλουμε να εκφράσουμε τις πιο θερμές μας ευχαριστίες προς τους εθελοντές, τους οργανισμούς, τις εταιρείες και τα άτομα που με κάθε τρόπο στηρίζουν το φιλανθρωπικό έργο του. Μαζί πορευόμαστε. Συνοδοιπόροι και Συνταξιδιώτες του παιδιού που νοσεί από καρκίνο και την οικογένειά του.

Mε τη βοήθεια των χορηγών, υποστηρικτών, φίλων και εθελοντών, ο Σύνδεσμος «Ένα Όνειρο Μια Ευχή», τα 25+ χρόνια παρουσίας του, **πρόσφερε συνολικά το ποσό των €12.721.818**

**Ενδεικτικά πρόσφερε:**

* **€4.761.838 για 4.435 περιπτώσεις οικονομικών βοηθειών** για τα παιδιά που νοσηλεύονται στα αιματολογικά/ογκολογικά νοσηλευτήρια της Κύπρου και που μεταβαίνουν στο εξωτερικό για εξετάσεις, πολύμηνες θεραπείες ή μεταμοσχεύσεις και στηρίζει τις οικογένειές τους με διάφορους τρόπους.
* **€1.760.381 για την εκπλήρωση 874 ευχών** των καρκινοπαθών παιδιών
* **€2.008.528** για προσκυνηματικά και ταξίδια αναψυχής για τα παιδιά, τόσο στην Κύπρο όσο και το εξωτερικό και για συμμετοχή σε κατασκηνωτικά προγράμματα.
* **€711.300** για σπουδαστικά βοηθήματα ανάλογα με το πανεπιστήμιο και τη χώρα φοίτησης κάθε παιδιού.
* **€201.874** για έξοδα αποκατάστασης (φυσιοθεραπείας, λογοθεραπείας, υπηρεσίες ψυχολόγου/εμβόλια/περούκες /Portal vest, συνέδρια, κ.ά.
* **€1.045.739** Πασχαλινά/Χριστουγεννιάτικα χρηματικά δώρα
* **€155.468** Φιλοξενία οικογενειών παιδιών
* **€226.245** Δώρα γενεθλίων και γάμου στα παιδιά που παντρεύονται, και έξοδα κηδείας των παιδιών που δυστυχώς χάνουν τη μάχη με τον καρκίνο.

 **Επιπρόσθετα o Σύνδεσμος:**

* Χρηματοδότησε με **€1.000.000** την ανέγερση του Καραϊσκάκειου Ιδρύματος, αφού τα περισσότερα παιδιά μας με αιματολογικές κακοήθειες καταφεύγουν εκεί για την εξεύρεση δότη μυελού των οστών.
* Επιπρόσθετα χρηματοδότησε με το ποσό των **€343.279** το Καραϊσκάκειο Ίδρυμα για τη δημιουργία ειδικού εργαστηρίου, που φέρει το όνομα «Ένα Όνειρο Μια Ευχή» για να προσφέρει εξειδικευμένες υπηρεσίες, με σκοπό να βοηθήσουν στον αιματολογικό τομέα, τα παιδοογκολογικά προβλήματα και την παιδιατρική γενετική (για τα παιδιά με κληρονομικά σύνδρομα καρκίνου).
* Από το 2020 και κάθε χρόνο υιοθετεί δωμάτιο στο Κέντρο Ανακουφιστικής Φροντίδας «Αροδαφνούσα», καλύπτοντας τα ετήσια λειτουργικά έξοδά του. **(Σύνολο μέχρι σήμερα €270.000).**
* Αγόρασε σύγχρονα κρεβάτια, συσκευές παρακολούθησης και καπνογράφους, για τις ανάγκες της Μονάδας Εντατικής Παίδων στο Μακάρειο Νοσοκομείο αξίας **€54.296.**
* Αγόρασε τον εξοπλισμό νέου Χειρουργείου στο Μακάρειο Νοσοκομείο αξίας **€154.626.**
* Αγόρασε ανοξείδωτο τροχηλάτο τρόλεϊ για το τμήμα αποστείρωση, συσκευές τηλεόρασης για την ψυχαγωγία των παιδιών στην Μονάδα Εντατικής Παίδων, σαλονάκι για τους γονείς και άλλο εξοπλισμό στο Μακάρειο Νοσοκομείο αξίας **€28.636**
* Βοήθησε με το ποσό των 50.000 στην ανέγερση του ξενώνα Roland McDonalds που φιλοξενεί οικογένειες παιδιών που νοσηλεύονται στο Μακάρειο Νοσοκομείο. Επίσης προσφέρει το ποσό των **€3.000** ετησίως για συντήρηση ενός δωματίου στον ίδιο ξενώνα, καθώς και **€2.000** ετησίως για τη συντήρηση ενός δωματίου στον ξενώνα του Ronald McDonalds στο Βερολίνο, για τα παιδιά που μεταβαίνουν εκεί για μεταμόσχευση και άλλες θεραπείες.
* Προσφέρει δωρεάν επιπλωμένο διαμέρισμα σε οικογένειες που τα παιδιά τους νοσηλεύονται στο Μακάρειο Νοσοκομείο.

Σας ευχαριστούμε πολύ για τη σημερινή σας παρουσία και πολύ περισσότερο που είσαστε συνοδοιπόροι και συνταξιδιώτες των παιδιών μας